
Parlamentul  României

Camera  Deputaţilor
  Comisia pentru muncă                                Comisia pentru sănătate 

     şi protecţie socială                                              şi familie

Bucureşti, 13 martie 2014                            Bucureşti, 13 martie 2014
         Nr.4c-7/43                                                   Nr.4c-8/43                

RAPORT  COMUN
asupra propunerii legislative privind modificarea şi completarea Legii nr.448/2006 privind protecţia şi promovarea drepturilor persoanelor cu handicap
În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială şi Comisia pentru sănătate şi familie, au fost sesizate, prin adresa nr. Plx 29/2014 din 10 februarie 2014, cu dezbaterea pe fond, în procedură obişnuită, a propunerii legislative privind modificarea şi completarea Legii nr.448/2006 privind protecţia şi promovarea drepturilor persoanelor cu handicap.
La întocmirea prezentului raport comun, comisiile au avut în vedere:

· avizul favorabil al Consiliului Legislativ (nr.1032/27.09.2013)

· avizul negativ al Consiliului Economic şi Social (nr.2789/12.09.2013)

· avizul negativ al Comisiei pentru administraţie publică şi amenajarea teritoriului (nr.4c-6/29/18.02.2014)

· avizul favorabil al Comisiei pentru drepturile omului, culte şi problemele minorităţilor naţionale (nr.4c-5/52/19.02.2014)

· punctul de vedere, negativ, al Guvernului (nr.2099/08.11.2013).

Propunerea legislativă are ca obiect de reglementare modificarea şi completarea Legii nr.448/2006 privind protecţia şi promovarea drepturilor persoanelor cu handicap, republicată, cu modificările şi completările ulterioare, în sensul includerii în rândul persoanelor cu handicap care beneficiază de alocaţie de stat în cuantumul prevăzut de lege, majorat cu 100%, precum şi de alocaţie lunară de hrană, a copiilor diagnosticaţi cu fenilcetonurie, celiakie şi hepatită cronică.
În conformitate cu prevederile art. 63 din Regulamentul Camerei Deputaţilor republicat, cele două comisii au dezbătut separat proiectul de lege.

La şedinţa Comisiei pentru muncă şi protecţie socială din data de 25 februarie 2014 şi-au înregistrat prezenţa 22 deputaţi, din totalul de 24 membri ai comisiei. La dezbateri au participat, în conformitate cu prevederile art.55 din Regulamentul Camerei Deputaţilor, din partea Ministerului Muncii, Familiei, Protecţiei Sociale şi Persoanelor Vârstnice d-l Codrin Scutaru – Secretar de Stat şi d-na Daniela Juravlea – director.

La şedinţa Comisiei pentru sănătate şi familie din data de 11 martie 2014 şi-au înregistrat prezenţa 16 deputaţi, din totalul de 18 membri ai comisiei. La dezbateri a participat, în conformitate cu prevederile art.55 din Regulamentul Camerei Deputaţilor, din partea Ministerului Muncii, Familiei, Protecţiei Sociale şi Persoanelor Vârstnice d-na Daniela Juravlea – director.

Raportul comisiilor a fost adoptat cu majoritate de voturi.

Propunerea legislativă face parte din categoria legilor organice, conform prevederilor art.73 alin.(3) din Constituţia României, republicată.
Propunerea legislativă a fost respinsă de Senat în şedinţa din 4 februarie 2014.
Camera Deputaţilor este Cameră decizională, potrivit prevederilor art.75 din Constituţia României, republicată, şi ale art.92 din Regulamentul Camerei Deputaţilor.

În urma finalizării dezbaterilor, Comisiile propun Plenului Camerei Deputaţilor respingerea iniţiativei legislative din următoarele considerente:

1. Evaluarea în vederea încadrării în grad de handicap pentru copii (0-18 ani) se face de către Comisia pentru Protecţia Copilului de la nivelul fiecărui judeţ sau sector al municipiului Bucureşti, prin Serviciul de Evaluare Complexă, conform prevederilor Legii nr.448/2006, republicată, cu modificările şi completările ulterioare.
Ordinul nr.2260/2012 pentru modificarea Ordinului nr.725/12709/2002 privind criteriile pe baza cărora se stabileşte gradul de handicap pentru copii şi se aplică măsurile de protecţie specială a acestora precizează că identificarea şi aprecierea gradului de handicap se fac prin raportare la Clasificarea internaţională a funcţionării, dizabilităţilor şi sănătăţii (ICF), versiunea pentru copii şi tineri, adoptată de Organizaţia Mondială a Sănătăţii în anul 2007. Aceasta ia în considerare deficienţa (afectarea), limitarea activităţii şi restricţiile de participare socială ale persoanei respective. Prezenţa unei condiţii de sănătate (boli, afecţiuni, etc.) este o premisă, dar aceasta nu conduce obligatoriu la handicap (dizabilitate).

Diagnosticul medical nu este suficient pentru a fundamenta încadrarea într-o categorie de handicap, el trebuie corelat cu evaluarea psihosocială (factorii de mediu, inclusiv cei familiali, calitatea educaţiei, măsurile luate de familie, posibila neglijare, precum şi factorii personali).


În acest context, precizăm că tipurile de handicap sunt prevăzute la art. 86 alin (2) din Legea nr.448/2006, republicată, cu modificările şi completările ulterioare, acestea fiind: fizic, vizual, auditiv, surdocecitate, somatic, mintal, psihic, HIV/SIDA, asociat, boli rare.

2. Afecţiunile la care se face referire în propunerea legislativă, respectiv fenilcetonuria, celiakia şi hepatita cronică, se încadrează în grad de handicap, în conformitate cu criteriile medico-psiho-sociale de evaluare a gradului de handicap pentru copii (0-18 ani) şi sunt prevăzute în Ordinul nr.725/12709/2002, fiind detaliate în Anexa 2, la pct.V lit.a) şi s).


3. Acordarea de drepturi suplimentare pentru anumite categorii de afecţiuni sau boli ar fi discriminatorie pentru celelalte categorii de persoane cu handicap, nevoile de asistenţă socială specializată fiind similare.
4. Iniţiatorii nu precizează sursele financiare necesare aplicării măsurii propuse, încălcând astfel dispoziţiile art.138 alin.(5) din Constituţia României, precum şi cele ale art.15 alin.(1) din Legea nr.500/2002 privind finanţele publice.


PREŞEDINTE, 


                PREŞEDINTE,                                 


  FLORIN IORDACHE 


            RODICA NASSAR



SECRETAR, 



          SECRETAR,


   MIHĂIŢĂ GĂINĂ


               FLORIN BUICU
Întocmit,

Expert parlamentar Lidia Vlădescu

Consilier parlamentar Cristina Bologan

